Aase D. Madsen (DF), 2001-05-08:
Jeg vil gerne begynde med at sige, at Dansk Folkeparti er dybt utilfreds med den tradition, miljø- og energiministeren har skabt med at fremsætte komplicerede forslag på energiområdet umiddelbart inden Folketingets sommerferie, så
de nu skal jaskes igennem på 2 dage
Der er 2 dage til at stille spørgsmål, og høringssvarene har ikke foreligget her til førstebehandlingen - jo, for resten, jeg har set, at der er nogle, der har fået høringssvarene, men det er utilfredsstillende.
Med hensyn til indholdet af forslaget er Dansk Folkeparti tilfreds med, at der åbnes mulighed for hurtigere og større markedsåbning og dermed forhåbentlig faldende gaspriser.
Men det er svært at se, hvor der reelt ligger et gasprisfald til gavn for den almindelige forbruger, der her og nu har de meget store varmeregninger.
Det er energiministeren, der ifølge lovforslaget har hjemmel til at bestemme, i hvilken takt markedet skal åbnes, og for hvilke mængder der skal åbnes.
Vi ved ikke, hvornår loven træder i kraft, og det er Dansk Folkeparti ikke helt tryg ved, men det fremgår af bemærkningerne, at hjemmelen indebærer, at der er mulighed for en hurtigere og større markedsåbning uden en lovændring, og det ser jo godt ud på papiret.
Dansk Folkeparti stemte for den lov om naturgas, der blev vedtaget for et år siden, og Dansk Folkeparti skrev i betænkningen, at det er overordentlig vigtigt, at der i 2003 bliver mulighed for en selskabsopdeling af DONG i et handelsselskab og et selskab, der tager sig af transmission og lagerkapacitet, så det hundrede procent statsejede DONG ikke kommer til at indtage en dobbeltrolle, bl.a. når det drejer sig om at forhandle adgang til gasnettet og tarifering.
Dansk Folkeparti er derfor tilfreds med, at der nu vil komme den selskabsopdeling, som Dansk Folkeparti har ønsket.
DONG skal ifølge forslaget have samme kommercielle og strategiske muligheder som andre energiselskaber og mulighed for samarbejde og alliancer med andre energiselskaber, f.eks. elselskaber.
Desuden vil DONG få mulighed for at yde bidrag på vedvarende energi-området, bl.a. i forbindelse med etablering af havvindmøller, og det er her, Dansk Folkepartis røde lamper begynder at blinke.
At DONG skal yde bidrag til havvindmøllerne, er Dansk Folkeparti ikke indstillet på.
Hvorfor kan der ikke i stedet ydes bidrag til barmarksværkerne eller gartnernes gasindkøb?
Hvad koster mon egentlig
Det er der ingen der ved, men der ligger en kæmpeavance her er jeg sikker på.
Der ligger ganske vist noget i forslaget, som vi også havde oppe før med hensyn til barmarksværkerne og gartnerne, nemlig at der er mulighed for, at naturgasprisen efter et substitutionsprincip bliver indrettet på en sådan måde, at der i særlige tilfælde kan tilbydes en præferencetarif.
Det er vist en slags gartnerregel, og det er i orden, finder vi i Dansk Folkeparti.
Så vil jeg se lidt på de kommunalt ejede naturgasselskaber.
Her skal der også ske en opsplitning i et forsynings- og et distributionsselskab, men der er flere ting, jeg gerne vil se på, bl.a. med hensyn til om der er økonomiske risici forbundet med en sådan selskabsopsplitning.
Det er normalt, at man slutter sin ordførertale med at give udtryk for, at der lægges vægt på et grundigt udvalgsarbejde, og at der er blevet stillet mange opklarende spørgsmål.
Men det er blevet grundigt forhindret af ministeren og de partier, der har godkendt en kort høringsperiode på 3 dage til de høringsberettigede og 1½ dag til partierne herinde til at stille spørgsmål i.
Vi stemte jo for naturgasloven sidste år, så jeg kan da ikke se, hvorfor Dansk Folkeparti skulle være udelukket fra de forhandlinger, der nu skal føres med hensyn til dette forslag.
Jeg ser frem til, at vi bliver indbudt til forhandlinger.